CELEX: 32020R2237
Language: lt
Date: 2020-08-13 00:00:00
Title: Komisijos deleguotasis reglamentas (ES) 2020/2237 2020 m. rugpjūčio 13 d. kuriuo dėl tam tikruose Italijos teritoriniuose vandenyse žvejojamų venerų (Venus spp.) mažiausiam išteklių išsaugojimą užtikrinančiam orientaciniam dydžiui taikomos nukrypti leidžiančios nuostatos iš dalies keičiamas Deleguotasis reglamentas (ES) 2020/3

2020 12 28   
               
               
                  LT
               
               
                  Europos Sąjungos oficialusis leidinys
               
               
                  L 436/1
               
            
         KOMISIJOS DELEGUOTASIS REGLAMENTAS (ES) 2020/2237
         2020 m. rugpjūčio 13 d.
         kuriuo dėl tam tikruose Italijos teritoriniuose vandenyse žvejojamų venerų (Venus spp.) mažiausiam išteklių išsaugojimą užtikrinančiam orientaciniam dydžiui taikomos nukrypti leidžiančios nuostatos iš dalies keičiamas Deleguotasis reglamentas (ES) 2020/3
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 6 dalį,
         atsižvelgdama į 2019 m. birželio 20 d. Europos Parlamento ir Tarybos reglamentą (ES) 2019/1241 dėl žuvininkystės išteklių išsaugojimo ir jūrų ekosistemų apsaugos taikant technines priemones, kuriuo iš dalies keičiami Tarybos reglamentai (EB) Nr. 1967/2006, (EB) Nr. 1224/2009 ir Europos Parlamento ir Tarybos reglamentai (ES) Nr. 1380/2013, (ES) 2016/1139, (ES) 2018/973, (ES) 2019/472 ir (ES) 2019/1022 ir panaikinami Tarybos reglamentai (EB) Nr. 894/97, (EB) Nr. 850/98, (EB) Nr. 2549/2000, (EB) Nr. 254/2002, (EB) Nr. 812/2004 bei (EB) Nr. 2187/2005 (2), ypač į jo 15 straipsnio 2 dalį,
         atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių, kuriuo iš dalies keičiamas Reglamentas (EEB) Nr. 2847/93 ir panaikinamas Reglamentas (EB) Nr. 1626/94 (3), ypač į jo 15a straipsnį,
         kadangi:
         
                     (1)
                  
                  
                     Reglamentu (ES) Nr. 1380/2013 siekiama palaipsniui sustabdyti laimikio, sužvejoto vykdant Sąjungos žvejybą, išmetimą į jūrą, nustatant įpareigojimą iškrauti rūšių, kurioms taikomi laimikio limitai, individų laimikį, o vykdant žvejybą Viduržemio jūroje – ir rūšių, kurioms taikomi mažiausi dydžiai, individų laimikį;
                  
               
                     (2)
                  
                  
                     pagal Reglamento (ES) Nr. 1380/2013 15 straipsnio 1 dalies d punktą demersinei žvejybai Viduržemio jūroje įpareigojimas iškrauti rūšių, pagal kurias apibrėžiama žvejybos rūšis, individų laimikį pradedamas taikyti ne vėliau kaip 2017 m. sausio 1 d., o visų kitų rūšių individų laimikį – ne vėliau kaip 2019 m. sausio 1 d.;
                  
               
                     (3)
                  
                  
                     į išmetimo į jūrą mažinimo planus, priimtus Komisijos pagal Reglamentą (ES) Nr. 1380/2013, gali būti įtrauktos Reglamento (ES) Nr. 1380/2013 15 straipsnio 5 dalies a–e punktuose nurodytos specifikacijos ir, be kita ko, nustatyti mažiausi išteklių išsaugojimą užtikrinantys orientaciniai dydžiai;
                  
               
                     (4)
                  
                  
                     Reglamento (EB) Nr. 1967/2006 15a straipsniu ir Reglamento (ES) 2019/1241 15 straipsnio 2 dalimi Komisija įgaliojama priimant išmetimo į jūrą mažinimo planus nustatyti rūšių, kurioms taikomas įpareigojimas iškrauti visą laimikį, mažiausią išteklių išsaugojimą užtikrinantį orientacinį dydį, siekiant užtikrinti jūrų gyvūnų jauniklių apsaugą. Remiantis minėtais straipsniais, nustatant mažiausius išteklių išsaugojimą užtikrinančius orientacinius dydžius prireikus galima nukrypti nuo Reglamento (ES) 2019/1241 IX priede nustatytų dydžių;
                  
               
                     (5)
                  
                  
                     remiantis rekomendacija, kurią Italija pateikė pasikonsultavusi su Viduržemio jūros patariamąja taryba, atsižvelgdama į ŽMTEK rekomendacijas ir Reglamento (ES) 2019/1241 įsigaliojimą, Komisijos deleguotuoju reglamentu (ES) 2020/3 (4) nustatytas Italijos teritoriniuose vandenyse žvejojamų venerų (Venus spp.) išmetimo į jūrą mažinimo planas, taikomas nuo 2020 m. sausio 1 d. iki 2022 m. gruodžio 31 d.; vis dėlto sumažintą mažiausią išteklių išsaugojimą užtikrinantį orientacinį venerų dydį, lygų 22 mm, leista taikyti ribotą vienų metų laikotarpį – iki 2020 m. gruodžio 31 d. Dideliu išgyvenamumu grindžiamą išimtį mažiausio išteklių išsaugojimą užtikrinančio orientacinio dydžio nesiekiančioms venerų laimikiui leista taikyti iki 2022 m. gruodžio 31 d.;
                  
               
                     (6)
                  
                  
                     Italija – vienintelė valstybė narė, turinti venerų žvejybos GFCM 9, 10, 17 ir 18 geografinių parajonių Italijos teritoriniuose vandenyse tiesioginių valdymo interesų. 2020 m. kovo 2 d. Italija pateikė bendrą rekomendaciją, kurioje prašoma Deleguotajame reglamente (ES) 2020/3 nustatytos nuo mažiausio išteklių išsaugojimą užtikrinančio orientacinio dydžio leidžiančios nukrypti nuostatos taikymo venerų ištekliams laikotarpį pratęsti iki 2022 m. gruodžio 31 d.;
                  
               
                     (7)
                  
                  
                     Italijos pateiktą bendrą rekomendaciją ŽMTEK peržiūrėjo atsižvelgdamas į Reglamento (ES) 2019/1241 3 ir 4 straipsniuose nustatytus tikslus (ŽMTEK ataskaita 20–01 (5));
                  
               
                     (8)
                  
                  
                     ŽMTEK pažymėjo, kad iš naujojoje bendroje rekomendacijoje pateiktų gyvūnų dažnumo pagal ilgį pasiskirstymo duomenų (2017–2019 m.) matyti, kad nuo 2017 m., kai pagal Komisijos deleguotąjį reglamentą (ES) 2016/2376 (6) pirmą kartą buvo taikomas nuo 25 mm iki 22 mm sumažintas mažiausias išteklių išsaugojimą užtikrinantis orientacinis dydis, kai kuriose Markė regiono vietovėse buvo pastebėtas didesnių nei 22 mm gyvūnų pagausėjimas. ŽMTEK taip pat padarė išvadą, kad rajonuose, apie kuriuos turima pakankamai informacijos, išteklių būklė buvo stabili arba gerėjo. ŽMTEK padarė išvadą, kad šiame valdymo plane numatytos nuostatos, kurios, tikėtina, bus veiksmingesnės venerų populiacijų naudojimo lygiui valdyti nei iki 2017 m. vyravusios sąlygos. Be to, ŽMTEK padarė išvadą, kad sumažintas mažiausias išteklių išsaugojimą užtikrinantis orientacinis dydis, taikomas veneroms, vis tiek yra didesnis už pirmosios brandos gyvūnų dydį (15–17 mm, kaip nurodoma), todėl jis turbūt nepakenks išteklių reprodukciniam pajėgumui ir tikėtina, kad turės mažą poveikį gyvūnų jauniklių naudojimo lygiui;
                  
               
                     (9)
                  
                  
                     Komisija mano, kad, remiantis šiuo metu jai bendroje rekomendacijoje pateikta informacija ir ŽMTEK vertinimais (ŽMTEK ataskaitos 19–02 ir 20–01), nuo mažiausio išteklių išsaugojimą užtikrinančio orientacinio dydžio leidžianti nukrypti nuostata atitinka tausaus venerų išteklių naudojimo Italijos teritoriniuose vandenyse tikslus. ŽMTEK pažymi, kad informacija apie Markė ir Apulijos regionus buvo ne tokia išsami, tačiau Komisija mano, kad venerų populiacijos struktūra šiuose regionuose per pastaruosius dvejus metus pagerėjo ir yra įrodymų, kad išteklių pasipildymo lygis yra geras. Komisija mano, kad, kadangi sumažintas mažiausias išteklių išsaugojimą užtikrinantis orientacinis dydis, taikomas veneroms, vis tiek yra didesnis už pirmosios brandos gyvūnų dydį (15–17 mm, kaip nurodoma), tikėtina, kad jis neturės didelio poveikio gyvūnų jauniklių naudojimo lygiui, o tai atitinka Reglamento (ES) 2019/1241 18 straipsnį. Sumažintas mažiausias išteklių išsaugojimą užtikrinantis orientacinis dydis padėjo sumažinti žvejybos veiklos poveikį jūrų ekosistemai, nes buvo galima gerokai sumažinti plotą, kuriame naudojamos dragos. Remiantis tuo atrodo, kad siūlomas sumažintas mažiausias išteklių išsaugojimą užtikrinantis orientacinis dydis atitiktų Reglamento (ES) 2019/1241 15 ir 18 straipsniuose nustatytus reikalavimus, taikomus techninėms priemonėms. Atsižvelgiant į minėtas išvadas, tikslinga prašomą nukrypti leidžiančią nuostatą leisti taikyti iki 2022 m. gruodžio 31 d. Be to, Komisija pažymi, kad Italija, laikydamasi savo nacionalinio valdymo plano, atidžiai stebės venerų išteklius Komisijai teikdama metines ataskaitas;
                  
               
                     (10)
                  
                  
                     bendroje rekomendacijoje siūlomos priemonės atitinka Reglamento (ES) Nr. 1380/2013 18 straipsnio 3 dalį;
                  
               
                     (11)
                  
                  
                     todėl Deleguotasis reglamentas (ES) 2020/3 turėtų būti atitinkamai iš dalies pakeistas;
                  
               
                     (12)
                  
                  
                     kadangi šiame reglamente numatytos priemonės daro tiesioginį poveikį atitinkamai su žvejyba susijusiai Sąjungos laivų ekonominei veiklai ir žvejybos sezono planavimui, šis reglamentas turėtų įsigalioti iš karto, kai bus paskelbtas;
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2020/3 pakeitimas
            Deleguotojo reglamento (ES) 2020/3 5 straipsnio trečia pastraipa išbraukiama.
         
         
            2 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugpjūčio 13 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 354, 2013 12 28, p. 22.
         
            (2)  OL L 198, 2019 7 25, p. 105.
         
            (3)  OL L 409, 2006 12 30, p. 11.
         
            (4)  2019 m. rugpjūčio 28 d. Komisijos deleguotasis reglamentas (ES) 2020/3, kuriuo nustatomas tam tikruose Italijos teritoriniuose vandenyse žvejojamų venerų (Venus spp.) išmetimo į jūrą mažinimo planas (OL L 2, 2020 1 6, p. 1).
         
            (5)  Žuvininkystės mokslo, technikos ir ekonomikos komitetas (ŽMTEK), 63-iojo plenarinio posėdžio ataskaita, rašytinė procedūra (PLEN-20–01), Europos Sąjungos leidinių biuras, Liuksemburgas, 2020 m., ISBN 978–92–76–18117–0, doi:10.2760/465398, JRC120479,https://stecf.jrc.ec.europa.eu/documents/43805/2660523/STECF+PLEN+20-01.pdf/262e4bef-ca24-4ce7-b0cb-b95f67e1538f.
         
            (6)  2016 m. spalio 13 d. Komisijos deleguotasis reglamentas (ES) 2016/2376, kuriuo nustatomas Italijos teritoriniuose vandenyse žvejojamų dvigeldžių moliuskų Venus spp. išmetimo į jūrą mažinimo planas (OL L 352, 2016 12 23, p. 48).